Meer as 100 ontsnap toe orkaan tronk beskadigDie skade in Tortola. Foto: Jalon Manson Shortte via AP Die gevangenes het ontsnap uit ŉ tronk in Tortola waar veroordeelde moordenaars en verkragters aangehou word. Minstens vyf mense is dood nadat Irma verwoesting gesaai het op die eilande. Minstens 40 van die ontsnaptes is as “hoërisikogevalle” beskryf en lede van die Koninklike Vloot is na die eiland gestuur om sy goewerneur te beskerm. ŉ Aandklokreël is ook ingestel te midde van berigte van geweld en plundering. Sir Alan Duncan, minister van buitelande sake, het gesê daar is ŉ “ernstige bedreiging vir die algehele ineenstorting van wet en orde” op die eilande wat verlede week deur die orkaan getref is. James Tuffin, ŉ Britse toeris, het aan die media gesê hy het plunderaars gewapen met pangas en vuurwapens op die St Martin-eiland gesien. Hy het in ŉ hotelkamer weggekruip en daar was volgens hom vyf dae lank geen water of elektrisiteit nie. Hy is later saam met ander mense na veiligheid geneem deur die Amerikaanse weermag. Volgens plaaslike mediaberigte is van die gevangenes al weer in hegtenis geneem, hoewel dit nog nie duidelik is hoeveel van hulle steeds op vrye voet is nie. Die oog van orkaan Irma het direk oor die Britse Maagde-eilande beweeg en skade van meer as £1 miljard aangerig.